
Sajógalgóc gazdaság- és társadalomtörténete 1895-1943

A dolgozatban Sajógalgóc társadalma, gazdasága és a helybéliek mentalitása kerül vizsgálatra az 1895 és 1943 közötti időszakban. A cél, hogy a településről egy olyan átfogó, komplex kép rajzolódjon ki, amelyben megmutatkoznak a meghatározó társadalmi- és gazdasági folyamatok és a rokonsági, szomszédsági viszonyok ismertetésével a kapcsolati hálók sokasága és ennek jelentősége. Sajógalgóc térszerkezetét tekintve centrumok alakultak ki, mégis a falu a helyi lakosság társadalmi kapcsolatait tekintve szerves egészként értelmezhető. A demográfiai viszonyokat vizsgálva a statisztikai adatsorok alapján megmutatkozó népességnövekedés lehetséges okaként a természetes szaporodás mellett a munkalehetőségek számának növekedése is szerepel. Az anyakönyvi adatok felhasználásával és a családrekonstrukciós módszer segítségével a lakosság népesedési jellemzői kerülnek ismertetésre. A falu társadalmának foglalkozás-szerkezetében megfigyelhető, hogy a helyi társadalom egy szűkebb csoportja több foglalkozással bírt a vizsgált időszakban. Végül a helyi elit belső kiválasztódásának szemléltetése esettanulmányokkal történik, amelyben láthatóvá válik az elit tagjainak a helyi társadalomban betöltött vezető szerepe és funkciói. Mindez egy mikrotörténeti elemzés keretében a posztmodern történetírás eszközeivel és a ,,history from below” módszerének alkalmazásával.



